**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 25.05.2018, ora 08.00 – 26.05.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 26.05.2018, ora 7.00**

**RÂURI**

**Debitele au fost, în general, în scădere**, exceptând bazinele superioare ale râurilor: Vișeu, Iza, Someșul Mare, Suceava, Moldova și Bistrița, unde au fost în creștere datorită precipitațiilor căzute în interval și cursurile inferioare ale: Someșului, Crișului Negru, Crișului Alb, Arieșului, Timișului, Bârzavei, Carașului, Nerei și Prutului, unde au fost în creștere prin propagare.

Pe râurile din bazinele: Crasna, Barcău, Crișul Repede, Jiu, Olt, Vedea, Argeș, Ialomița, Siret, pe afluenții Prutului și pe râurile din Dobrogea debitele au fost relativ staționare.

Debitele se situează, în general, la valori cuprinse între 30-70% din mediile multianuale lunare, mai mari (peste 100 % din normalele lunare) pe unele râuri din bazinul hidrografic Jiu și mai mici (sub 30% din normalele lunare) pe râurile din bazinele hidrografice: Crasna, Crişul Repede, Târnave, Iara, Putna, Râmnicu Sărat, Bârlad, pe afluenții Crișului Negru, Buzăului, Trotuşului şi Prutului, pe unii afluenți ai Oltului mijlociu și Argeșului superior.

**În interval au fost emise trei** **atenţionări hidrologice pentru fenomene imediate.**

**Nivelurile** pe râuri la staţiile hidrometrice **se situează sub** **COTELE DE ATENŢIE.**

**Debitele vor fi în general staționare**, exceptând râurile din bazinele hidrografice: Vişeu, Iza, Tur, Someş, Crişul Negru, Crişul Alb, Mureş, Bega, Timiş, Bârzava, Moraviţa, Caraş, Nera, Cerna şi Prut, unde vor fi în scădere ușoară.

Sunt posibile creşteri de niveluri şi debite pe unele râuri mici din sudul şi nord-vestul ţării şi din zonele de deal şi munte, din cauza precipitaţiilor sub formă de aversă prognozate.

**Nivelurile** pe râuri la staţiile hidrometrice **se vor situa sub** **COTELE DE ATENŢIE.**

**DUNĂRE**

**Debitul la intrarea în ţară** (secţiunea Baziaş) în intervalul 25-26.05.2018 **a fost staţionar, având valoarea de 5300 m3/s**, sub media multianuală a lunii **mai (7250 m3/s).**

În aval de Porţile de Fier debitele au fost în scădere pe sectoarele Gruia-Calafat și Brăila-Tulcea, staționare pe sectorul Bechet-Corabia și în creștere pe sectorul Turnu Măgurele-Vadu Oii.

**Debitul la intrarea în ţară** (secţiunea Baziaş) **va fi** **în scădere (5200 m3/s).**

În aval de Porţile de Fier debitele vor fi în scădere pe sectorul Gruia-Bechet, staţionare pe sectoarele Corabia-Turnu Măgurele şi Isaccea-Tulcea şi în creştere pe sectorul Zimnicea-Galaţi.

**2.** **Situaţia meteorologică în intervalul 25.05.2018, ora 08.00 –26.05.2018, ora 06.00**

**În ţară,** vremea s-a menținut caldă în toate regiunile, iar în estul și în sudul teritoriului local a fost călduroasă. În prima parte a zilei cerul a fost variabil spre senin, apoi instabilitatea atmosferică s-a manifestat local prin dezvoltări noroase convective, frecvente descărcări electrice, averse și intensificări de scurtă durată ale vântului în majoritatea regiunilor, cu excepția Moldovei, unde astfel de fenomene s-au semnalat pe spații mici. Ploile au fost pe alocuri torențiale, înregistrându-se în intervale scurte de timp cantități de apă de peste 15...20 l/mp. Izolat au fost și căderi de grindină, fiind confirmate cele de pe raza județului Prahova. Noaptea, cu precădere în primele ore, înnorări și averse au fost pe arii restrânse în sud-sud-vest, dar și în partea de nord-vest a țării. Temperaturile maxime s-au încadrat între 24 de grade la Dumbrăvița de Codru, Ocna Șugatag, Joseni, Câmpulung și Sulina și 32 de grade la Brăila și Galați. La ora 06.00, se înregistrau valori termice între 8 grade la Miercurea Ciuc și 21 de grade la Oravița, Constanța și în deltă, la Sfântu Gheorghe, Gura Portiței și Sulina.

**Observație:** începând de ieri, de la ora 06.00, au fost în vigoare 45 de mesaje de atenționare cod galben privind fenomene meteo periculoase imediate, 19 emise de CNPM București pentru Muntenia, câte 10 de SRPV Timișoara și SRPV Cluj, 3 de SRPV Craiova, 2 de SRPV Constanța și 1 de SRPV Sibiu.

**La Bucureşti,** vremea a fost călduroasă, cu o maximă a temperaturii aerului de 30 de grade la Afumați și Băneasa și 31 de grade la Filaret (valori cu 5 grade mai ridicate decât media climatologică pentru ultima decadă a lunii mai). În a doua parte a zilei instabilitatea atmosferică s-a manifestat prin dezvoltări noroase convective, averse repetate, local torențiale, descărcări electrice și intensificări de scurtă durată ale vântului. În unele cartiere s-au înregistrat cantități de apă de 15...20 l/mp. În restul timpului cerul a fost variabil spre senin. La ora 06 temperatura aerului era de 16 grade la Filaret și Băneasa și 17 grade la Afumați.

**3. Prognoza meteorologică în intervalul 26.05.2018, ora 08.00 –27.05.2018, ora 08.00**

**În ţară,** vremea va fi caldă, cu temperaturi mult mai ridicate decât cele normale în ultima decadă a lunii mai în aproape toate regiunile; maximele se vor situa între 22...24 de grade pe litoral și în jurul a 30 de grade în Câmpia Română. Cerul va fi variabil, cu înnorări temporare, mai accentuate în a doua parte a zilei și la începutul nopții; vor fi averse și descărcări electrice local în zonele montane și submontane, în regiunile vestice și cele de sud-est și pe arii mai restrânse în restul teritoriului. Izolat ploile vor avea caracter torențial și vor fi condiții de grindină. Vântul va sufla slab şi moderat, cu unele intensificări în sud-est. Minimele termice vor fi cuprinse între 8 și 18 grade.

**La Bucureşti,** vremea va fi caldă, cu o maximă a temperaturii aerului de 29...30 de grade. Cerul va fi variabil, cu înnorări temporar accentuate în a doua parte a zilei, când vor fi averse și descărcări electrice. Vântul va sufla slab şi moderat. Temperatura minimă va fi de 15...17 grade.

***II. CALITATEA APELOR***

**Pe râurile interioare**

**S.G.A. Prahova şi G.N.M.-C.J. Prahova** informează că la data de 25.05.2018, în urma sesizării telefonice a unui cetăţean cu privire la deversarea de produse petroliere în pârâul Dâmbu în zona străzii Prundului, nr. 30-38, din oraşul Băicoi, reprezentanţii celor două instituţii s-au deplasat la faţa locului pentru investigaţii şi au constatat următoarele:

-pe strada Prundului, în dreptul nr.32, unde se execută lucrări la canalizarea orăşenească, în timpul săpăturilor s-a interceptat o acumulare de amestec de apă cu produs petrolier, iar din cauza unei manevre greşite cca 10 litri de fluid s-au vărsat pe malul stâng al pârâului Dâmbu, o parte din amestec ajungând în cursul de apă;

-pe suprafaţa pârâului, pe o lungime de cca 200 m, se observau slabe irizaţii de produs petrolier;

-fenomenul a fost de mică amploare, cu caracter local, în aval neexistând folosinţe de apă ce ar putut fi afectate;

-muncitorii care executau lucrările de canalizare au intervenit imediat, iar în momentul verificării de pe teren erau în desfășurare operaţiunile de curăţare a malului și a vegetaţiei;

-a fost solicitat ajutorul personalului O.M.V. Petrom, care a montat un baraj absorbant pe cursul de apă și a împrăștiat material de tip spillsorb pe suprafaţa afectată, fenomenul de poluare fiind astfel stopat.

**S.G.A. Mureș** revine cu informaţii despre poluarea cu ape uzate a râului Mureș în aval de baraj priză nr. 2 Târgu Mureș de la data de 23.05.2018. Rezultatele analizelor probelor de apă prelevate au indicat faptul că apele uzate evacuate prin canalul pluvial al S.C. Compania Aquaserv S.A. au o concentraţie relativ ridicată de materii în suspensie, substanţe organice (CCO-Cr), fosfor total, azot total. Apa de suprafață a râului Mureș prezintă o deteriorare a calității până la cca.150 m în aval, neîncadrându-se în limitele clasei a II-a de calitate conform Ord. 161/2006 în ceea ce privește conţinutul de substanţe organice (CCO-Cr). De asemenea, pe sectorul afectat de poluare apa avea o turbiditate crescută, reducând absorbţia oxigenului la suprafaţa apei, cu consecinţe negative asupra proceselor de autoepurare. Nu s-a înregistrat mortalitate piscicolă. Se continuă investigaţiile împreună cu reprezentanţii S.C. Compania Aquaserv S.A. Târgu Mureş în vederea identificării poluatorului. Se va reveni cu informaţii.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Mureș** informează telefonic că la data de 25.05.2018 s-a produs un incendiu la ferma de porci aparţinând S.C. Europiglets Band S.R.L. din zona satului Căpușu de Câmpie, comuna Iclănzel. În urma incendiului au murit 700 de scroafe gestante și 1000 de purcei. I.S.U. Mureș a intervenit pentru stingere. Se va reveni cu informaţii.

**Agenţia Naţională pentru Protecţia Mediului** informează că din rezultatele analizelor efectuate la data de 24.05.2018 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

**Garda Forestieră Brașov** informează că la data de 24.05.2018, în jurul orei 16.30, s-a produs un incendiu în cadrul fondului forestier proprietate a Composesoratului Aita Seacă, în UP XIV, u.a. 19A, în zona comunei Băţani din jud. Covasna. Incendiul a afectat o suprafaţă de cca 0,4 ha de plantaţie și a fost stins în aceeași zi, în jurul orei 17.30. Paguba a fost estimată la 6000-7000 de lei.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

***IV. ALTE EVENIMENTEI***

**G.N.M.-C.J. Harghita** informează că la data de 25.05.2018 a fost semnalată o invazie de lăcuste în judeţul Harghita, în zona comunelor Lăzarea, Ditrău şi Suseni, pe o suprafaţă de cca 1000 de hectare. A fost convocat Comitetul Judeţean pentru Situaţii de Urgenţă. Se va reveni cu informaţii.

**DIRECȚIA DE COMUNICARE ȘI RESURSE UMANE**